KOMISIJOS SPRENDIMAS
2005 m. birželio 22 d.
iš dalies keičiantis sprendimus 2001/881/EB ir 2002/459/EB dėl pasienio kontrolės postų sąrašo
(pranešta dokumentu Nr. C(2005) 1835)
(tekstas svarbus EEE)
(2005/485/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 20 straipsnio 3 dalį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies keičiančią Direktyvas 89/662/EEB, 90/425/EEB ir 90/675/EEB (2), ypač į jos 6 straipsnio 4 dalį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (3), ypač į jos 6 straipsnio 2 dalį,
kadangi:
(1)
2001 m. gruodžio 7 d. Komisijos sprendimas 2001/881/EB, nustatantis pasienio kontrolės postų, patvirtintų atlikti gyvūnų ir gyvūninės kilmės produktų iš trečiųjų šalių veterinarinius patikrinimus, sąrašą ir atnaujinantis išsamias patikrinimų, kuriuos atliks Komisijos ekspertai, taisykles (4), turėtų būti persvarstytas, visų pirma atsižvelgiant į su tais postais susijusius pokyčius tam tikrose valstybėse narėse ir į pagal tą sprendimą atliktus patikrinimus.
(2)
Sprendime 2001/881/EB yra pateiktas pasienio kontrolės postų sąrašas (toliau - sąrašas), kuriame nurodomas kiekvieno pasienio kontrolės posto Traces vieneto numeris. Traces yra kompiuterių sistema, įdiegta 2004 m. kovo 30 d. Komisijos sprendimu 2004/292/EB dėl Traces sistemos įdiegimo ir iš dalies keičiančiu Sprendimą 92/486/EEB (5). Traces pakeičia ankstesniąją ANIMO sistemą, įdiegtą 1991 m. liepos 19 d. Komisijos sprendimu 91/398/EEB dėl veterinarijos tarnybas jungiančio kompiuterinio tinklo (ANIMO) (6), skirtu Bendrijos vidaus prekybos gyvūnais ir tam tikrais produktais bei jų importo pokyčių fiksavimui.
(3)
Po tinkamo patikrinimo, atlikto remiantis Sprendimu 2001/881/EB, į sąrašą turėtų būti papildomai įrašyti pasienio kontrolės postai Sines (Portugalijoje), Bratislava (Slovakijoje), Valetta (Maltoje) ir Manston (Jungtinėje Karalystėje).
(4)
Remiantis Švedijos ir Jungtinės Karalystės pateikta informacija iš sąrašo turėtų būti išbraukti Norrköping ir Varberg pasienio kontrolės postai Švedijoje ir Portsmouth Jungtinėje Karalystėje.
(5)
Pasienio kontrolės postų, jau patvirtintų Sprendimu 2001/881/EB, sąrašas turėtų būti atnaujintas atsižvelgiant į paskutiniuosius pakeitimus, susijusius su gyvūnų arba produktų, kurie gali būti tikrinami postuose, kategorijomis, ir su patikrinimo centrų veiklos šiuose postuose organizavimu.
(6)
Į vienetų sąrašą, murodytą 2002 m. birželio 4 d. Komisijos sprendime 2002/459/EB, pateikiančiame ANIMO kompiuterių tinklo vienetų sąrašą ir panaikinančiame Sprendimą 2000/287/EB (7), yra įtraukti Traces vienetų numeriai, suteikiami kiekvienam pasienio kontrolės postui Bendrijoje. Siekiant Bendrijos teisės aktų nuoseklumo tas sąrašas turėtų būti atnaujintas atsižvelgiant į visus svarbius pokyčius ir turėtų atitikti Sprendime 2001/881/EB nurodytą sąrašą. Todėl Sprendimą 2002/459/EB reikėtų atitinkamai iš dalies pakeisti.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2001/881/EB priedas pakeičiamas šio sprendimo I priedu.
2 straipsnis
Sprendimo 2002/459/EB priedas iš dalies keičiamas pagal šio sprendimo II priedą.
3 straipsnis
Šis sprendimas skirtas valstybėms narėms.
Priimta Briuselyje, 2005 m. birželio 22 d.